Onnie in sop weens pornoŉ Johannesburgse lewensoriëntering-onderwyser is in die sop nadat hy glo per ongeluk pornografie op ŉ skerm in ŉ klaskamer vertoon het. Die Gautengse departement van onderwys het Donderdag gesê die onderwyser is in kennis gestel van ŉ voorneme om hom te skors. “Ons het ŉ ondersoek van stapel gestuur en sal verdere stappe neem hangende die uitkoms daarvan,” het Phumla Sekhonyane, ŉ woordvoerder van die departement, gesê. “Ons is geweldig ontsteld oor die beweringe. Die veiligheid van kinders in ons skole is ŉ groot prioriteit.” Volgens ŉ berig in die Sowetan het die graad 10-onderwyser leerlinge beveel om opdragte wat hy vir hulle gegee het, te voltooi. Hy het glo aan hulle gesê hy is besig om ŉ eksamenvraestel op te stel wat die leerlinge binnekort sou aflê. Die onderwyser het toe glo pornografiese webwerwe besoek, onbewus dat sy skootrekenaar nog aan die klaskamer se projektor gekoppel was en die kinders alles kon sien. ŉ Ma het aan die koerant gesê haar dogter het vreesbevange by die huis aangekom, aangesien sy seksueel mishandel is toe sy jonger was en die voorval herinneringe teruggebring het. – SAPA